CELEX: 32014D0726(01)
Language: sk
Date: 2014-07-24 00:00:00
Title: Vykonávacie rozhodnutie Komisie z 24. júla 2014 , ktorým sa stanovuje pracovný program Komisie na rok 2015 týkajúci sa finančného príspevku na referenčné laboratóriá Európskej únie

26.7.2014   
            
            
               SK
            
            
               Úradný vestník Európskej únie
            
            
               C 244/7
            
         VYKONÁVACIE ROZHODNUTIE KOMISIE
   z 24. júla 2014,
   ktorým sa stanovuje pracovný program Komisie na rok 2015 týkajúci sa finančného príspevku na referenčné laboratóriá Európskej únie
   2014/C 244/06
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a starostlivosti o zvieratá (1), a najmä na jeho článok 32 ods. 7,
   so zreteľom na nariadenie Európskeho parlamentu a Rady (EÚ) č. 652/2014 z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia Európskeho parlamentu a Rady (ES) č. 178/2002, (ES) č. 882/2004 a (ES) č. 396/2005, smernica Európskeho parlamentu a Rady 2009/128/ES a nariadenie Európskeho parlamentu a Rady (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES (2), a najmä na jeho článok 30,
   so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a najmä na jeho článok 84 ods. 2,
   keďže:
   
               (1)
            
            
               V článku 32 nariadenia (ES) č. 882/2004 sú stanovené úlohy a povinnosti referenčných laboratórií Európskej únie (EÚ).
            
         
               (2)
            
            
               Na zabezpečenie vykonávania týchto činností referenčnými laboratóriami EÚ je potrebné prijať rozhodnutie o financovaní a pracovný program na rok 2015. V článku 94 delegovaného nariadenia Komisie (EÚ) č. 1268/2012 (3) sú stanovené podrobné pravidlá týkajúce sa rozhodnutí o financovaní.
            
         
               (3)
            
            
               Je primerané schváliť udelenie grantov bez výzvy na predkladanie návrhov subjektom uvedeným v pracovnom programe a z dôvodov, ktoré sú v ňom uvedené.
            
         
               (4)
            
            
               Referenčné laboratóriá EÚ majú predložiť svoje pracovné programy na rok 2015. Tieto pracovné programy by mali byť v súlade s cieľmi a prioritami súčasného pracovného programu Komisie. Udeľovanie grantov na tieto programy podlieha ich schváleniu Komisiou.
            
         
               (5)
            
            
               O úrovni ročnej finančnej pomoci Únie na činnosť referenčných laboratórií EÚ sa rozhoduje každoročne. Vzhľadom na význam činností vykonávaných referenčnými laboratóriami EÚ v záujme Únie by mali byť spolufinancované vo výške 100 % oprávnených nákladov uvedených v článku 30 nariadenia (EÚ) č. 652/2014 a v maximálnej výške stanovenej v tomto rozhodnutí. Ostatné náklady, ktoré nie sú oprávnené, ale sú potrebné na realizáciu úloh, sa nebudú spolufinancovať.
            
         
               (6)
            
            
               V prílohe VII k nariadeniu (ES) č. 882/2004 je uvedených šesť referenčných laboratórií EÚ v rámci Spoločného výskumného centra, ktoré je generálnym riaditeľstvom Komisie. Pravidlá, ktorými sa riadi finančná pomoc Únie pre Spoločné výskumné centrum, sú stanovené v každoročnej administratívnej dohode, preto by sa súčasný pracovný program nemal vzťahovať na týchto šesť referenčných laboratórií EÚ.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         ROZHODLA TAKTO:
   Článok 1
   Pracovný program
   Ročný pracovný program na vykonávanie programov spolufinancovaných Úniou európskymi referenčnými laboratóriami na rok 2015 sa prijíma tak, ako je uvedený v prílohe.
   Tento ročný pracovný program je rozhodnutím o financovaní v zmysle článku 84 nariadenia o rozpočtových pravidlách v prípade opatrení financovaných z rozpočtových prostriedkov na rok 2015.
   Článok 2
   Príspevok Únie
   Maximálna výška príspevku na vykonávanie programu na rok 2015 sa stanovuje na 15 500 000 EUR, ktoré sú financované z tohto rozpočtového riadku všeobecného rozpočtu Európskej únie na rok 2015:
   rozpočtový riadok 17.0403.
   Vykonávanie tohto rozhodnutia podlieha dostupnosti finančných prostriedkov stanovených v návrhu rozpočtu na rok 2015 po schválení rozpočtu na rok 2015 rozpočtovým orgánom alebo ako je stanovené v systéme dočasných dvanástin.
   Článok 3
   Granty
   Subjektom uvedeným v prílohe sa môžu udeľovať granty bez výzvy na predkladanie návrhov, a to v súlade s podmienkami stanovenými v prílohe.
   
      V Bruseli 24. júla 2014
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. EÚ L 165, 30.4.2004, s. 1.
   
      (2)  Ú. v. EÚ L 189, 27.6.2014, s. 1.
   
      (3)  Delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 362, 31.12.2012, s. 1).
   
      PRÍLOHA
      k pracovnému programu Komisie na rok 2015, ktorý sa týka finančného príspevku na referenčné laboratóriá Európskej únie
      
         Referenčné laboratóriá EÚ – pracovný program Komisie na rok 2015
      
      1.1.   Úvod
      
      Na základe cieľov stanovených v nariadení (EÚ) č. 652/2014 tento pracovný program obsahuje akcie, ktoré sa majú financovať, ako aj rozdelenie rozpočtových príspevkov na rok 2015 na granty realizované v rámci priameho hospodárenia prideľované európskym referenčným laboratóriám (RL-EÚ) ako finančný príspevok Únie na vykonávanie ich funkcií a povinností v oblasti bezpečnosti potravín a krmív, zdravia a dobrých životných podmienok zvierat a zdravia rastlín, tak ako sa stanovuje v článku 32 nariadenia (ES) č. 882/2004.
      EÚ spolufinancuje RL-EÚ s cieľom zabezpečiť rovnako vysokú úroveň kvality testovania v rámci EÚ, aby sa podporili činnosti Komisie súvisiace s riadením rizík (a s hodnotením rizík). RL-EÚ sú vo všeobecnosti súčasťou (vnútroštátnych) verejných inštitúcií s dlhodobo vysokou úrovňou odborných znalostí ako národné referenčné laboratóriá (NRL) alebo regionálne referenčné laboratóriá Svetovej organizácie pre zdravie zvierat. Vymenúva ich Komisia v súlade s právnymi predpismi pre dané odvetvie. V prílohe VII k nariadeniu (ES) č. 882/2004 je uvedený zoznam 44 RL-EÚ.
      Komisia úzko spolupracuje s RL-EÚ, ktoré spolu s NRL zohrávajú dôležitú úlohu z hľadiska vedeckej a technickej podpory na zavedenie jednotných postupov pri realizácii úradných kontrol krmív a potravín v zmysle nariadenia (ES) č. 882/2004.
      Vykonávanie tohto pracovného programu bude podliehať predbežnému schváleniu pracovných programov RL-EÚ Komisiou, ktoré musia byť v súlade s cieľmi a prioritami stanovenými v tomto pracovnom programe. Po schválení musia RL-EÚ vykonávať svoje pracovné programy a Komisii predložiť správu o ich vykonávaní.
      1.2.   Právny základ
      
      
                  —
               
               
                  Článok 32 ods. 7 nariadenia Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (Ú. v. EÚ L 165, 30.4.2004, s. 1).
               
            
                  —
               
               
                  Článok 36 ods. 1 nariadenia Európskeho parlamentu a Rady (EÚ) č. 652/2014 z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu (Ú. v. EÚ L 189, 27.6.2014, s. 1).
               
            1.3.   Rozpočtový riadok
      
      
                  —
               
               
                  17.0403
               
            1.4.   Ciele, očakávané výsledky, opatrenia
      
      a)   Hlavný cieľ:
      
                  —
               
               
                  prispievať k dosiahnutiu vysokej úrovne ochrany zdravia ľudí, zvierat a rastlín, zabezpečovať vysokú úroveň ochrany spotrebiteľov a životného prostredia a zároveň podporovať konkurencieschopnosť a tvorbu pracovných miest.
               
            b)   Konkrétne ciele:
      
                  —
               
               
                  prispievať k dosiahnutiu vysokej úrovne bezpečnosti potravín/krmív a ich výroby a k zlepšovaniu zdravotného stavu zvierat,
               
            
                  —
               
               
                  prispievať k včasnému odhaleniu a eradikácii škodcov,
               
            
                  —
               
               
                  zvyšovať účinnosť, efektivitu a spoľahlivosť úradných kontrol.
               
            c)   Operačné ciele, ukazovatele a očakávané výsledky:
      
                  Operačné ciele
               
               
                  Ukazovateľ
               
               
                  Očakávaný výsledok
               
            
                  1.
               
               
                  Zabezpečenie vývoja a využívania špičkových analytických metód v rámci RL-EÚ
               
               
                  Kvalita analytických metód
               
               
                  Dostupnosť najmodernejších analytických metód
               
            
                  2.
               
               
                  Zachovanie primeranej úrovne skúšok spôsobilosti laboratórií, ktorá zaručuje účinnosť kontrolných analytických metód
               
               
                  Stupeň realizácie porovnávacích testov vzhľadom na ročné výsledky prieskumu
               
               
                  Všetky národné referenčné laboratóriá (NRL) úspešne ukončili testovanie
               
            
                  3.
               
               
                  Zabezpečenie dostupnosti vedeckej a technickej pomoci poskytovanej RL-EÚ
               
               
                  Miera spokojnosti s podporou poskytovanou RL-EÚ
               
               
                  Včasná a primeraná reakcia na všetky žiadosti o pomoc
               
            
                  4.
               
               
                  Zabezpečenie správneho a účinného riadenia cyklu financovania RL-EÚ
               
               
                  Časové harmonogramy a stupeň realizácie potrebných krokov v cykle financovania programov RL-EÚ
               
               
                  Včasný a úplný cyklus financovania
               
            d)   Opatrenia a činnosti na vykonávanie operačných cieľov:
      
         Operačný cieľ 1: Zabezpečenie vývoja a využívania špičkových analytických metód v sieti RL-EÚ
      
                  —
               
               
                  Zabezpečenie šírenia analytických a referenčných metód z RL-EÚ do NRL,
               
            
                  —
               
               
                  monitorovanie uverejňovania novovyvinutých metód a príslušných validačných štúdií zo strany RL-EÚ,
               
            
                  —
               
               
                  koordinácia činností RL-EÚ týkajúcich sa praktických opatrení na uplatňovanie nových analytických metód,
               
            
                  —
               
               
                  koordinácia RL-EÚ, NRL a členských štátov pri príprave pracovných programov na rok 2016, pokiaľ ide o nové alebo zdokonalené metódy a/alebo šírenie informácií o metódach a referenčných materiálov,
               
            
                  —
               
               
                  plánovanie školení, stretnutí a seminárov organizovaných RL-EÚ so zameraním na harmonizáciu diagnostických techník a analytických metód,
               
            
                  —
               
               
                  iniciovanie spolupráce medzi RL-EÚ a laboratóriami v tretích krajinách.
               
            
         Operačný cieľ 2: Zachovanie primeranej úrovne skúšok spôsobilosti, ktorá zaručuje účinnosť kontrolných analytických metód
      
                  —
               
               
                  Zabezpečenie plánovania a iniciovanie medzilaboratórnych porovnávacích meraní zo strany RL-EÚ v súlade s medzinárodne uznanými protokolmi,
               
            
                  —
               
               
                  riešenie otázok súvisiacich so slabými výsledkami v sieti RL-EÚ,
               
            
                  —
               
               
                  koordinácia RL-EÚ, NRL a členských štátov pri plánovaní testu výkonnosti v pracovných programoch.
               
            
         Operačný cieľ 3: Zabezpečenie dostupnosti vedeckej a technickej pomoci poskytovanej RL-EÚ
      
                  —
               
               
                  Otázky adresované RL-EÚ pri tvorbe politík a ich presadzovaní,
               
            
                  —
               
               
                  iniciovanie spolupráce medzi RL-EÚ, EFSA a medzinárodnými organizáciami,
               
            
                  —
               
               
                  organizácia zasadnutí týkajúcich sa vedeckej a technickej pomoci zo strany RL-EÚ,
               
            
                  —
               
               
                  iniciovanie usmernení k analytickým metódam,
               
            
                  —
               
               
                  činnosti nadväzovania kontaktov na zabezpečenie primeranej pomoci zo strany RL-EÚ.
               
            
         Operačný cieľ 4: Zabezpečenie správneho a účinného riadenia cyklu financovania RL-EÚ
      
                  —
               
               
                  Zber, overovanie a validácia pracovných programov RL-EÚ,
               
            
                  —
               
               
                  kontrola a overovanie rozpočtových výdavkov,
               
            
                  —
               
               
                  komunikácia s RL-EÚ pri realizácii ich pracovných programov,
               
            
                  —
               
               
                  hodnotenie výročnej technickej a finančnej správy RL-EÚ,
               
            
                  —
               
               
                  podpora RL-EÚ pri príprave ich ročných pracovných programov,
               
            
                  —
               
               
                  hodnotenie oznámeného ukazovateľa výkonnosti RL-EÚ ex ante a ex post.
               
            1.5.   Priority
      
      Potreby znižovania rizík a presadzovania práva v oblastiach, na ktoré sa vzťahuje nariadenie (ES) č. 882/2004, sa neustále menia. V posledných rokoch sa objavili nové výzvy, ktoré sú následkom zvýšeného objemu obchodu so zvieratami, potravinami a krmivami a látkami živočíšneho pôvodu používanými na ich výrobu, ako aj pokroku v oblasti vedy a techniky a súvisiaceho pokroku v oblasti diagnostických techník.
      Je potrebný koordinovaný prístup na zabezpečenie:
      
                  —
               
               
                  ochrany proti opätovnému výskytu nových/väčších rizík,
               
            
                  —
               
               
                  prevencie a včasného odhalenia chorôb a hrozieb súvisiacich s potravinami a krmivami,
               
            
                  —
               
               
                  účinného vykonávania činností na presadzovanie práva a úradných kontrol.
               
            RL-EÚ, NRL a príslušné orgány členských štátov vytvárajú sieť, ktorá zohráva veľmi významnú úlohu tak v prípade núdzových situácií, ako aj za bežných okolností. Zachovanie pevnej súdržnosti siete a jej úlohy zostáva sústavnou prioritou pracovných programov Komisie nielen na rok 2015, ale aj v budúcnosti.
      Rok 2015 bude prvým rokom uplatňovania ustanovení nariadenia (EÚ) č. 652/2014, pokiaľ ide o správu výdavkov RL-EÚ, preto pôjde o prechodný rok. Priority sa budú riadiť spoločnou logikou uvedených operačných cieľov a budú podrobne vypracované spolu s RL-EÚ v ich pracovných programoch. Vo všeobecnosti sa bude klásť dôraz:
      
                  —
               
               
                  na vývoj certifikovaného referenčného materiálu a normalizovaných a validovaných metód merania a identifikácie nebezpečenstiev (chemikálie, kontaminanty, pesticídy, patogény) z hľadiska prítomnosti nepovolených GMO v potravinách a krmivách a odhaľovania nepovolených látok alebo neoprávneného použitia povolených látok,
               
            
                  —
               
               
                  na analýzu látok a povolených GMO na overenie dodržiavania súladu s právnymi predpismi o potravinách, krmivách a zdraví zvierat,
               
            
                  —
               
               
                  na používanie a oznamovanie informácií o príslušných analytických metódach,
               
            
                  —
               
               
                  na vyvinutie účinnej analytickej schopnosti odhaľovať nekalé praktiky (testovanie DNA, pesticídy, doplnkové látky).
               
            Kým hlavné činností a priority stanovené v tomto pracovnom programe budú v spolupráci s RL-EÚ zahrnuté do tvorby ich pracovných programov, pri činnostiach, ktoré sú výsledkom nepredvídateľných okolností (napr. faktory týkajúce sa opätovného výskytu prioritných chorôb, potenciálne zavlečenie nových chorôb, zvyšujúca sa komplexnosť dodávateľských reťazcov), je potrebný určitý priestor na manévrovanie.
      1.6.   Opis činností, ktoré sa majú financovať
      
      
                  Pesticídy
               
               
                  
                              —
                           
                           
                              vývoj a overovanie nových a zdokonalených metód analýzy rezíduí pesticídov v potravinách živočíšneho pôvodu, obilninách a v ovocí a zelenine,
                           
                        
                              —
                           
                           
                              poskytovanie vedeckej a technickej pomoci Komisii, pokiaľ ide o limity kvantifikácie a definície rezíduí v rámci preskúmania všetkých existujúcich MRL stanovené v zmysle článku 12 nariadenia (ES) č. 396/2005.
                           
                        
            
                  Kontaminanty
               
               
                  
                              —
                           
                           
                              spoľahlivosť analýzy dioxínov a dioxínom podobných polychlórovaných bifenylov (PCB) v krmivách na úrovniach, ktoré sú nižšie ako maximálne hladiny GC-MS/MS (plynový chromatograf – hmotnostný spektrometer),
                           
                        
                              —
                           
                           
                              špecifikácia kovov v potravinách a krmivách multianalytickými metódami,
                           
                        
                              —
                           
                           
                              skríningové metódy na prítomnosť polycyklických aromatických uhľovodíkov (PAU) v potravinách,
                           
                        
                              —
                           
                           
                              zabezpečenie spoľahlivosti výsledkov analýz na kontrolu mykotoxínov, najmä vzhľadom na nové právne požiadavky (ako napr. používanie skríningových metód, kontrola citrinínu).
                           
                        
            
                  Rezíduá
               
               
                  
                              —
                           
                           
                              vývoj a šírenie metódy na analýzu rezíduí veterinárnych liekov (vrátane zakázaných látok a nedovoleného použitia) v potravinách živočíšneho pôvodu,
                           
                        
                              —
                           
                           
                              technická pomoc týkajúca sa analytických aspektov monitorovania rezíduí,
                           
                        
                              —
                           
                           
                              zachovanie primeranej úrovne spôsobilosti NRL.
                           
                        
            
                  Biologické riziká
               
               
                  
                              —
                           
                           
                              hodnotenie nových špičkových analytických metód pre biologické riziká,
                           
                        
                              —
                           
                           
                              zdokonalenie existujúcich metód,
                           
                        
                              —
                           
                           
                              zachovanie primeranej úrovne spôsobilosti NRL s cieľom zabezpečiť spoľahlivosť a účinnosť úradných kontrolných analytických metód,
                           
                        
                              —
                           
                           
                              technická pomoc Komisii týkajúca sa analytických aspektov.
                           
                        
            
                  Materiály prichádzajúce do styku s potravinami, GMO a kŕmne doplnkové látky
               
               
                  
                              —
                           
                           
                              vývoj a overovanie nových a zdokonalených metód na testovanie migrácie kovov z keramických materiálov v kontexte revízie smernice Rady 84/500/EHS (1),
                           
                        
                              —
                           
                           
                              príprava na urýchlené získavanie nových metód, ktoré musia obsahovať opis metódy v zmysle nariadenia Komisie (EÚ) č. 10/2011 (2) vrátane vývoja online databázy na účely ich rozširovania,
                           
                        
                              —
                           
                           
                              vývoj vysokovýkonných analytických metód na zisťovanie prítomnosti GMO a ich rozširovanie do NRL,
                           
                        
                              —
                           
                           
                              poskytovanie odbornej prípravy, informácií, aktualizácií NRL a tretím krajinám,
                           
                        
                              —
                           
                           
                              analýzy a testovanie vitamínov rozpustných v tukoch, karotenoidov a kobaltu v krmivách,
                           
                        
                              —
                           
                           
                              zabezpečenie realizácie špičkových analytických metód a spoľahlivosti výsledkov analýz.
                           
                        
            
                  Zdravie zvierat
               
               
                  
                              —
                           
                           
                              vývoj a realizácia špičkových metód na analýzu chorôb zvierat,
                           
                        
                              —
                           
                           
                              zachovanie najmodernejšej úrovne skúšok spôsobilosti laboratórií, ktorá zaručuje účinnosť kontrolných analytických metód.
                           
                        
            1.7.   Základné kritériá
      
      1.   Kritériá oprávnenosti
      
      
                  —
               
               
                  Štatút referenčného laboratória Európskej únie v súlade s nariadením (ES) č. 882/2004 s výnimkou RL-EÚ v rámci Spoločného výskumného centra.
               
            2.   Kritériá vylúčenia
      
      Žiadatelia sa nenachádzajú v žiadnej z vylučujúcich situácií uvedených v článkoch 106 a 107 nariadenia o rozpočtových pravidlách.
      3.   Kritériá na vyhodnotenie ponúk
      
      
                  —
               
               
                  Súlad s cieľmi a prioritami súčasného pracovného programu Komisie na rok 2015.
               
            1.8.   Vykonávanie
      
      Pracovný program bude vykonávať priamo Komisia.
      1.9.   Orientačný harmonogram a orientačná výška grantov udelených bez výzvy na predkladanie návrhov
      
      Január 2015.
      1.10.   Maximálna možná miera spolufinancovania celkových nákladov
      
      100 %.
      
         (1)  Smernica Rady 84/500/EHS z 15. októbra 1984 o aproximácii právnych predpisov členských štátov vzťahujúcich sa na keramické predmety, ktoré prichádzajú do styku s potravinami (Ú. v. ES L 277, 20.10.1984, s. 12).
      
         (2)  Nariadenie Komisie (EÚ) č. 10/2011 zo 14. januára 2011 o plastových materiáloch a predmetoch určených na styk s potravinami (Ú. v. EÚ L 12, 15.1.2011, s. 1).